2.3

Razlaga predvideva zelo poenostavljeno pojasnitev naslednjih upravičenih organizacij: 2.3.1 Fundacija MSRP (IFRS, International Financial Reporting Standards Foundation) je nadomestila prejšnjo fundacijo, ki se je imenovala IASCF (International Accounting Standards Committee Foundation). Je organizacija, ki skupaj z odborom IFRIC (International Financial Reporting Interpretation Committee – Odbor za pojasnjevanje mednarodnih računovodskih standardov) opredeljuje računovodske standarde za pripravo računovodskih izkazov družb v EU, ki kotirajo na borzi. Ta načela so bila vključena v zakonodajo EU. Od fundacije MSRP so odvisne organizacije, ki delujejo na tehnični ravni: IASB in Odbor za razlago MSRP (IFRS Interpretation Committee). Za upravljanje skrbi več subjektov, katerih naloge je težko pojasniti: poleg sveta (Board) obstajajo še nadzorni odbor (Monitoring Board), svetovalni odbor za standarde (Standards Advisory Committee) in odbor za nadzor predpisanih postopkov (Due Process Oversight Committee). 2.3.1.1 Komisija priznava fundaciji MSRP kot organizaciji za standarde glavno vlogo na svetovni ravni, in priporoča, da se še naprej zagotavlja pomoč, ki je bila že odobrena IASCF s stabilnim sistemom sofinanciranja. Nekatere države članice pri načrtu že sodelujejo; EU je financirala 17 % stroškov v letu 2011. 2.3.2 EFRAG (European Financial Reporting Advisory Group – Evropska svetovalna skupina za računovodsko poročanje) je tehnična svetovalka Komisije za področje računovodskega poročanja. To je zasebna organizacija, ustanovljena leta 2001, katere upravljanje je bil prvotno določen v sorazmerju z obsegom finančnih prispevkov različnih udeležencev, vključno s Komisijo. Od leta 2008 se je struktura spremenila, da bi bolje odražala javno politično vlogo, ki jo je skupina EFRAG medtem prevzela kot platforma za izražanje glasu Evrope na področju računovodstva. Medtem ko zastopanje in glasovalna pravica vedno pripadata upravnima organoma, občnemu zboru (General Assembly) in nadzornemu svetu (Supervisory Board), zdaj za boljše upravljanje skrbita odbor za načrtovanje in vire (Planning and Ressource Committee, PRC), predvsem pa okrepljeni 17-članski nadzorni svet, ki predstavlja udeležene strani: pripravljavce in uporabnike računovodskih izkazov, finančne institucije in štiri strokovnjake za javno politiko, ki jih imenuje Komisija. 2.3.2.1 Po mnenju Komisije EFRAG za to, da ohrani verodostojnost in neodvisnost, potrebuje trdno in dolgoročno financiranje. Pri financiranju neposredno sodeluje več velikih držav članic. Komisija sofinancira EFRAG za račun manjših držav članic. 2.3.3 PIOB (Public Interest Oversight Board – Odbor za zaščito javnega interesa) je španska fundacija s sedežem v Madridu. Kljub zasebni obliki gre za organizacijo z veliko avtoriteto in težo, ki zagotavlja spoštovanje pravil o postopkih, nadzoru in preglednosti mednarodnih revizijskih standardov, ki jih narekuje IFAC (International Federation of Accountants – Mednarodna zveza računovodskih strokovnjakov), zasebna organizacija, ki zastopa računovodje in računovodske revizorje na svetovni ravni. Glavna partnerja sta nadzorna skupina (Monitoring Group, MG) in IFAC sam. Nadzorna skupina zastopa zakonodajalce in mednarodne institucije na najvišji ravni (1). PIOB upravlja deset članov, od katerih dva imenuje Komisija. 2.3.3.1 Z odločitvijo iz leta 2009 so bila odboru PIOB dodeljena sredstva, ki so v letu 2011 znašala 22 % upravičenih stroškov. Komisija tesno sodeluje s to organizacijo in je tudi prispevala k usposabljanju njenega osebja v zvezi s proračunom EU. Sicer pa se zdi, da bi bilo treba sestavo mreže financerjev pregledati: poleg Komisije prispeva h kritju stroškov samo še IFAC, z 78 %. Komisija si prizadeva za večjo "diverzifikacijo" financiranja, da bi okrepila neodvisnost PIOB v razmerju do IFAC: poleg prispevkov, ki jih je za leto 2013 obljubilo nekaj mednarodnih institucij, posebna delovna skupina vodi kampanjo za pridobitev prispevkov donatorjev iz vsega sveta.